
הכנסת השמונה עשרה





נוסח לא מתוקן

מושב שלישי

פרוטוקול 

מישיבת ועדת הכספים

יום שלישי, י"ג באייר התשע"א (17 במאי 2011), שעה 12:35

סדר היום:

שינויים בתקציב 2011

נכחו:

חברי הוועדה:

משה גפני – היו"ר

זהבה גלאון

יצחק וקנין

ציון פיניאן

מוזמנים:

יוסי פרחי, מנהל שירות התעסוקה

אורטל גבריאלי, מינהל הדיור הממשלתי, משרד האוצר

עופר אוברלנדר, אגף התקציבים, משרד האוצר

צחי דוד, אגף התקציבים, משרד האוצר

עופר מרגלית, אגף התקציבים, משרד האוצר

חן לב, אגף התקציבים, משרד האוצר

ירח טוקר, דובר יו"ר ועדת הכספים

מנהל הוועדה:

טמיר כהן

רשמה וערכה:

אהובה שרון – חבר המתרגמים בע"מ
שינויים בתקציב לשנת 2011

היו"ר משה גפני:

אני מחדש את ישיבת ועדת הכספים. על סדר היום שינויים בתקציב לשנת 2011.


ציון, אני מודה לך על ניהול הישיבות עד עתה. תודה רבה.

פנייה מספר 120 –
עופר אוברלנדר:


הפנייה נועדה לתקצוב עשר משרות מיועדות לבני מיעוטים ויוצאי אתיופיה במשרד המשפטים. זה לפי החלטות הממשלה הרלוונטיות, מספר 2579 מה-11 בנובמבר 2007 והחלטה מספר 4036.

היו"ר משה גפני:

בכמה משרות מדובר?

עופר אוברלנדר:

בעשר משרות לבני מיעוטים.

היו"ר משה גפני:

כתוב. סליחה. כמה חרדים נכנסים למשרד המשפטים?

עופר אוברלנדר:

הם כבר שם. הם כמו כלל העובדים.

היו"ר משה גפני:

כמה עובדים חרדים יש במשרד המשפטים?

עופר אוברלנדר:

אני אשמח לבדוק לך את זה.

היו"ר משה גפני:

אתה יודע איך לבדוק דבר כזה?

עופר אוברלנדר:

אני יכול לפנות.

היו"ר משה גפני:

גיא רוטקוף נקרא חרדי?

עופר אוברלנדר:

לא נראה לי. תלוי לפי ההגדרה. לפי ההגדרה הלמ"סית, הוא לא.

היו"ר משה גפני:

מוכרחים להגיע להגדרה מה זה חרדי. צריך לדעת בדיוק את מי שסופרים.

עופר אוברלנדר:

הלמ"ס אומר.

היו"ר משה גפני:

בסדר. צריך לדעת למי גורמים נזק. שזה יהיה מנוקד.


אנחנו מצביעים.

ה צ ב ע ה

פנייה מספר 120 – אושרה פה אחד

פנייה מספר 129 –  משרד החינוך.

עופר אוברלנדר:

הפנייה נועדה לתקצב שש משרות מיועדות לבני מיעוטים ומשרה אחת מיועדת ליוצא אתיופיה, לפי אותן החלטות ממשלה.

זהבה גלאון:

יש לי שאלה. בבקשה של משרד החינוך יש פירוט וכתוב כאן חינוך התיישבותי. אפשר להסביר איך בני המיעוטים והמועמד האתיופי יוכלו לעשות זאת?

עופר אוברלנדר:

בני מיעוטים יכולים לעסוק גם בתפקיד מקצועי כמו חשב שכר או משהו כזה ואין עם זה שום בעיה.

זהבה גלאון:

לשם מייעדים את בני המיעוטים?

עופר אוברלנדר:

זאת החלטה של המשרד בתיאום עם נציבות שירות המדינה.

היו"ר משה גפני:

מתי התקבלה החלטת הממשלה?

עופר אוברלנדר:

היו מספר החלטות. 

היו"ר משה גפני:

האחרונה שבהן.

עופר אוברלנדר:

האחרונה שנוגעת לבני מיעוטים, ב-25 בינואר 2009.

היו"ר משה גפני:

אני חשבתי שבמשרד האוצר קיבלתם רוח של נבואה, כי בפנייה שלכם כתוב שזאת החלטה מיום 11 בנובמבר 2011.

עופר אוברלנדר:

אני מתנצל. זאת טעות סופר.

היו"ר משה גפני:

לא צריך להתנצל, אבל תכינו את הפנייה בסדר. זאת טעות, נכון?

עופר אוברלנדר:

זאת טעות. יש החלטה אחרת, 2579 מה-11 בנובמבר 2007.

היו"ר משה גפני:

איך הגעתם ל-2011?

עופר אוברלנדר:

היה בלבול.

זהבה גלאון:

התשובה שקיבלתי הצחיקה אותי. אני לא יודעת מה לענות על כך. נראה לך הגיוני שבדיוק מצאו בחינוך ההתיישבותי להכניס בן מיעוטים?

היו"ר משה גפני:

היא צודקת. 

עופר אוברלנדר:

עניתי לחברת הכנסת גלאון שקודם כל ההחלטה היא של נציבות שירות המדינה שאחראית על ניהול כוח האדם בשירות המדינה יחד עם היחידה, שהיא מינהל החינוך ההתיישבותי, ולכאורה אין בעיה, וזה גם מה שקורה, שהאיש יעסוק בתפקיד מינהלי וכולי.

היו"ר משה גפני:

אולי לחינוך ההתיישבותי שולחים יוצאי אתיופיה.

זהבה גלאון:

בטוח.  זה לא ראוי להבהרה יותר רצינית?

היו"ר משה גפני:

ראוי להבהרה.

יצחק וקנין:

את רוצה לעכב את זה? דווקא את רוצה לעכב את זה?

היו"ר משה גפני:

לא, אל תעכבי את זה.

זהבה גלאון:
בסדר.

היו"ר משה גפני:

תבקשי הבהרה אבל אל תעכבי את זה.

זהבה גלאון:

בסדר. תסביר לי את הפרוצדורה.

היו"ר משה גפני:

אנחנו נאשר את הפנייה הזאת אבל אני מבקש שתבדוק באופן יסודי מכיוון שהשאלה של חברת הכנסת גלאון היא שאלה במקומה. השאלה היא איך מכניסים בן מיעוטים לחינוך ההתיישבותי. 

זהבה גלאון:

ההבהרה מגיעה לוועדה?

היו"ר משה גפני:

הם מעבירים אלינו.

טמיר כהן:


כשהם עונים, זה מגיע.

זהבה גלאון:

יש אופציה שהם לא עונים?

היו"ר משה גפני:

יש אופציה.

טמיר כהן:


היו מקרים.

היו"ר משה גפני:

לכן צריך לעקוב אחרי זה ואז אין אופציה.

זהבה גלאון:

אני בטוחה שמנהל הוועדה יעקוב אחרי זה.

היו"ר משה גפני:

אתה תוכל עוד היום לתת תשובה?

עופר אוברלנדר:

אעשה את מירב המאמצים.

היו"ר משה גפני:

תודה רבה. אנחנו מצביעים.

ה צ ב ע ה

פנייה מספר 129 – אושרה פה אחד

פנייה מספר 134 – משרד המדע, התרבות והספורט

עופר אוברלנדר:

הפנייה נועדה לתקצוב משרה המיועד ליוצאי אתיופיה במשרד המדע, התרבות והספורט וארבע משרות סטודנטים מיועדות לבני מיעוטים, גם כן במשרד המדע, התרבות והספורט. זה לפי אותן החלטות ממשלה.

היו"ר משה גפני:

מה יעשו ארבע הסטודנטים האלה?

צחי דוד:

אני רפרנט של תרבות. הם מיועדים למקומות שונים במשרד. אחד לתחום הפיקוח בספורט, אחד לרכז פניות תרבות, עוד אחד לתחום המטה. 

היו"ר משה גפני:

מה תחום המטה?

צחי דוד:

חשבות או הלשכה המשפטית. נדמה לי חשבות.

היו"ר משה גפני:

אנחנו מצביעים.

ה צ ב ע ה

פנייה מספר 134 – אושרה פה אחד

פנייה מספר 135 – משרד החקלאות


מי נמצא כאן ממשרד החקלאות? מה עם מכון וולקני?

עופר אוברלנדר:

לדעתי הם קיבלו בשנה  שעברה.

היו"ר משה גפני:

היו 700 עובדים ושאלתי כמה חרדים. עד היום לא קיבלתי תשובה. מסתבר שאין אף חרדי במכון וולקני אף על פי שהחרדים מתאימים לשם ויש אנשים שיכולים לעבוד שם.

עופר אוברלנדר:

בשמחה.

היו"ר משה גפני:

מה בשמחה? אני לא יודע מי שמח. אני עצוב.

עופר אוברלנדר:

בכל מקרה, הפנייה נועדה לתקצב שבע משרות מיועדות לבני מיעוטים במשרד החקלאות לפי אותן החלטות ממשלה.

היו"ר משה גפני:

אני מצטרף למה שאתם צריכים להבהיר לחברת הכנסת זהבה גלאון. נאשר את הפנייה הזאת אבל אני מבקש תשובה לגבי מכון וולקני. היה סיכום גם עם השר שבתוך 700 העובדים ייכנסו כמה עובדים חרדים שמתאימים כמובן, שיש להם תארים ויש להם את כל מה שנדרש לעניין הזה, והם חוקרים בנושא של החקלאות.

עופר אוברלנדר:

בין מי למי היה הסיכום? כדי שאני אדע עם מי לדבר.

היו"ר משה גפני:

היה כאן בוועדה ואני דיברתי עם השר לשעבר, עם השר שמחון, שר החקלאות לשעבר.  היה כאן המנכ"ל. היה יוסי ישי והם אמרו שהם ייתנו תשובה. אני רוצה תשובה על מכון וולקני.


אנחנו מצביעים.

ה צ ב ע ה

פנייה מספר 135 – אושרה פה אחד

פנייה מספר 140 – בית הנשיא

צחי דוד:

הפנייה היא פנייה של מינהל הדיור הממשלתי. בית הנשיא קיבל תקציב לשיפוץ והוא מעביר אותו למינהל הדיור הממשלתי לצורך ביצוע העבודות בפועל. וכן תקצוב מינהל הדיור הממשלתי ב-2.8 מיליון שקלים להסדרת תביעות בתחום זה.

היו"ר משה גפני:

מה זה פסקי הדין?

צחי דוד:

זה הסדרת תביעות בתחום הבינוי מול קבלנים שעבדו עבור מינהל הדיור הממשלתי.

היו"ר משה גפני:

זה היה בשבוע שעבר וביקשנו את ההסבר. בסדר. יש דוגמה של פסק דין? בבקשה.

אורטל גבריאלי:


פסק דין שור, מהנדסים ויועצים בע"מ. מדובר בתביעה שהוגשה על ידי מתכנן מערכות מיזוג אוויר נגד מדינת ישראל בגין שירותים שנתן עבור מרכז האנרגיה בקריית בן גוריון.


הייתה מחלוקת בין הצדדים לגבי שכר הטרחה של החברה. הוגשה תביעה כאמור נגד מדינת ישראל. במסגרת פסק הדין שניתן בבית המשפט המחוזי בירושלים אנו נדרשים לשלם 1.6 מיליון שקלים. זאת דוגמה לפסק דין. 

היו"ר משה גפני:

אנחנו מצביעים.

ה צ ב ע ה

פנייה מספר 140 – אושרה פה אחד

פנייה מספר 146 -

עופר אוברלנדר:

הפנייה נועדה לתקצוב משרה המיועדת לבן מיעוטים במשרד התיירות לפי החלטות הממשלה כפי שציינתי קודם לכן.

היו"ר משה גפני:

עבור מה?

עופר מרגלית:

אני רפרנט תיירות. יש אגף תיירות כפרית במשרד התיירות והוא תומך בכל הפרויקטים במגזר הערבי, במגזר הדרוזי והצ'רקסי בהתאם להחלטות הממשלה.

היו"ר משה גפני:

אנחנו מצביעים.

ה צ ב ע ה

פנייה מספר 146 – אושרה פה אחד


דווקא ממשלה טובה. היא נותנת משרות לבני המיעוטים והחרדים הולכים אתה ממילא.

זהבה גלאון:

זה לעג לרש.

היו"ר משה גפני:

פנייה מספר 147 -

 
בן מיעוטים במשרד התקשורת. מה הוא יעשה?

יצחק וקנין:

הוא זה שמתכוון לפרק את המשרד. היום צריכים לבטל את המשרד והוא כנראה יעשה את זה.

היו"ר משה גפני:

מה שאומר חבר הכנסת וקנין זה נכון?

עופר אוברלנדר:

אני לא חושב. הוא מגיע לעסוק בתקציב המינהלה. אני לא סגור אם זה בלשכה המשפטית או באגף כלכלה, אבל במינהלה של המשרד.

היו"ר משה גפני:

כשאנחנו מאשרים את זה, יש כבר בן אדם? איך זה עובד?

עופר אוברלנדר:

הנציבות מקצה את המשרות בתיאום עם המשרד.

היו"ר משה גפני:

ואיך הוא מתקבל לעבודה?:

עופר מרגלית:

הוא ניגש למכרז. 

היו"ר משה גפני:

זה על פי החוק של העדפה מתקנת או שזאת החלטת ממשלה נפרדת?

עופר אוברלנדר:

בחוק שירות המדינה (מינויים), סעיף 15(א) יש תת סעיף שמדבר על ייצוג הולם. הוא מדבר על מגזרים מסוימים.

היו"ר משה גפני:

זה מסתמך על החוק של העדפה מתקנת.

עופר אוברלנדר:

כן, אתה יכול להציג את זה כך.

היו"ר משה גפני:

מה זה אני יכול? הרי אי אפשר להחליט אם אין חקיקה. 

עופר אוברלנדר:

זה כן, לפי החוק שמהווה בסיס להחלטת ממשלה.

היו"ר משה גפני:

למה זה עכשיו מגיע הכול באופן מרוכז? הייתה החלטה לאחרונה?

זהבה גלאון:

היה יום הנכבה.

היו"ר משה גפני:

זה קשור לנכבה?

עופר אוברלנדר:

לא. החלטנו  להביא את זה בצורה מסודרת במקובץ.

היו"ר משה גפני:

אנחנו מצביעים.

ה צ ב ע ה

פנייה מספר 147 – אושרה פה אחד

פנייה מספר 148 – משרד התחבורה


שש משרות במשרד התחבורה.

עופר אוברלנדר:

שש משרות במשרד התחבורה.

יצחק וקנין:

זה טוב לפריימריס של הליכוד.

ציון פיניאן:

גם כאן מדובר בבני מיעוטים?

עופר אוברלנדר:

כן. 

ציון פיניאן:

אז זה לא פריימריס.

זהבה גלאון:

למה? דרוזים.

ציון פיניאן:

זה לא פריימריס.

היו"ר משה גפני:

מה זה שש המשרות?

עופר אוברלנדר:

שש משרות לבני מיעוטים.

היו"ר משה גפני:

השירות המטאורולוגי.

עופר אוברלנדר:

בעיקר לשירות המטאורולוגי.

היו"ר משה גפני:

מה הוא יעשה שם?

זהבה גלאון:

תחזית.

עופר אוברלנדר:

הוא יעבוד כמו כל עובדי המשרד בשירות המטאורולוגי.

היו"ר משה גפני:

כמה עובדים יש בשירות המטאורולוגי?

ציון פיניאן:

זה לא שייך למשרד החקלאות?

היו"ר משה גפני:

לא. לתחבורה.

עופר אוברלנדר:

לא, זה מתוקצב תחת הסעיף הזה. זה נמצא תחת סעיף 40 ולכן זה שם.

היו"ר משה גפני:

אתה יודע כמה עובדים יש בשירות המטאורולוגי? בערך.

עופר אוברלנדר:

אני לא סגור על המספר. אני יכול לבדוק.

זהבה גלאון:

אם אומרים כמה עשרות, זה מידע אישי.

היו"ר משה גפני:

כמה עשרות? אז למה משרד החקלאות משרה אחת ולמה כאן שש משרות? איך זה נקבע? בני המיעוטים יודעים יותר במזג האוויר?

עופר אוברלנדר:

יש החלטות ממשלה והחלטות הממשלה שמדברות על בני מיעוטים, מקצות חלק מהמשרות לפי מצ'ינג של המשרד. זאת אומרת, המשרד מקצה בן מיעוטים ולכן הוא זכאי לקבל משרה נוספת, וחלק נוסף של המשרות מוקצות לא בצורה של מצ'ינג, בתיאום לפי הצרכים של המשרד ולפי מקומות בהם יש ייצוג נמוך של בן מיעוטים כאשר היעד הוא להגיע לעשרה אחוזים בני מיעוטים בשנת 2012. כל מה שיש לכם כאן, זה בנוסף לכל יתר הצעדים שנעשים בתחום במשרדי הממשלה, משרות חדשות וכולי, להגברת השוויון.

היו"ר משה גפני:

אנחנו מצביעים.

ה צ ב ע ה

פנייה מספר 148 – אושרה פה אחד

פנייה מספר 158 -


22 משרות לבני המיעוטים וארבע משרות ליוצאי אתיופיה ברשות המסים.

עופר אוברלנדר:

כן. הפנייה נועדה לתקצוב 22 משרות בני מיעוטים וארבע משרות מיועדות ליוצאי אתיופיה ברשות המסים. גם כאן רשות המסים היא מקום מאוד מאוד גדול וזה הולך לכל מיני מקומות בה.

ציון פיניאן:

אני מבין שזה בהתאם לחוק שלנו של ייצוג הולם לבני העדה האתיופית.

היו"ר משה גפני:

העדה האתיופית. לא המיעוטים.


אנחנו מצביעים.

ה צ ב ע ה

פנייה מספר 158 – אושרה פה אחד

פנייה מספר 166 -

ציון פיניאן:

אפשר להציע הצעה לנושא של המים?

היו"ר משה גפני:

אנחנו נעכב. את רשות המים אנחנו נעכב.

ציון פיניאן:

יש עכשיו כתבת תחקיר של רפי גינת בכל נושא המים, כתבה שמכה גלים בכל מדינת ישראל בנושא הזה.  ביום ראשון שעבר היה החלק הראשון וביום שני יהיה החלק השני שלה. כל נושא של צריכת המים לבתים המשותפים ולבתים במדינת ישראל. אני מציע לזמן אותו לכאן כדי שיציג את הסרט בפני ועדת הכספים.

זהבה גלאון:

אני מקבלת חשבון מים, יש לי הוראת קבע ואני לא מסתכלת מה יורד לי. יש לנו שכן אחד שהוא ראש הוועד והוא בא אלי הביתה ואמר לי: את חברת כנסת, מה את אומרת על המים? את לא רואה איזה חשבון קיבלנו? לא נעים לי להגיד לו שאפילו לא הסתכלתי על החשבון. צלצלתי אליהם ומסתבר שהם עשו לנו איזו גבייה מטורפת, לכל אחד מהשכנים. 

ציון פיניאן:

תושב ישראל שחי בקנדה משלם מים והבית שלו עומד ריק.

ירח טוקר:


הם עשו צילום והראו איך השעונים עובדים. הם הוציאו את כל האנשים מהבניין, הבניין ריק מאנשים, אבל השעונים עובדים. זאת צריכה משותפת וזה משהו מטורף לגמרי.

ציון פיניאן:

כדאי להביא אותו לכאן. להזמין את תאגידי המים וגם את הרשויות.

היו"ר משה גפני:
פנייה מספר 166 –
אין רפרנט.

פנייה מספר 144 -

צחי דוד:

בהמשך להחלטות שעברו כאן לגבי בני מיעוטים, ההחלטה הזאת נועדה לתקצוב שלוש משרות במשרד השיכון ובהם שני מהנדסים ועורך דין אחד.

היו"ר משה גפני:

אנחנו מצביעים.

ה צ ב ע ה

פנייה מספר 144 – אושרה פה אחד

פנייה מספר 145 -


בשבוע הבא. ממשיכים.

פנייה מספר 149 –

בני מיעוטים במרכז למיפוי ישראל.

עופר אוברלנדר:

הפנייה נועדה לתקצוב משרות בני מיעוטים במרכז למיפוי ישראל. כל בני המיעוטים שיעבדו במרכז.

היו"ר משה גפני:

שני תקנים.


אנחנו מצביעים.

ה צ ב ע ה

פנייה מספר 149 – אושרה פה אחד

פניות מספר 167 ו-168 -

עופר אוברלנדר:

הפנייה נועדה לתקצוב שלושים מיליון שקלים במשרד השיכון.

היו"ר משה גפני:

אני מאוד מבקש לא להביא פניות באותו יום. 

עופר אוברלנדר:

הפנייה נועדה לתקצוב שלושים מיליון שקלים לחיזוק בתי דיור ציבורי בפריפריה מפני רעידות אדמה. מדובר בחלק מסיכום משולש בין משרד נגב וגליל, משרד האוצר ומשרד השיכון לפיילוט בגובה של תשעים מיליון שקלים. שלושים מיליון השקלים הראשונים יוצאים השנה.

היו"ר משה גפני:

אנחנו מצביעים.

ה צ ב ע ה

פניות מספר 167 ו-168 – אושרו פה אחד

פנייה מספר 169 -

חן לב:

הפנייה נועדה לתקצב שלושה מיליון ו-481 אלף שקלים לפרויקט להבה במשרד האוצר.

היו"ר משה גפני:

מה זה פרויקט להבה?

חן לב:

ראשי תיבות של פרויקט לצמצום הפער הדיגיטאלי בחברה הישראלית.

היו"ר משה גפני:

זה לא מרכבה.

חן לב:

לא, חלילה. לא.

זהבה גלאון:

למה זה בא ממימון תוכניות הבראה של גופים במשבר? למה אי אפשר לקחת את זה מהרזרבה? מה ההיגיון לעשות את צמצום הפער הדיגיטאלי מגופים במשבר?

חן לב:

למיטב ידיעתי, נמצא שם סכום גדול למדי של כסף. אנחנו צופים שלא כולו ינוצל השנה וזה משיקולים תפעוליים.

זהבה גלאון:

מקובל עליך?

היו"ר משה גפני:

לא מקובל עלי. זאת תשובה נכונה ואת תמצאי בהמשך בורות כבדים של כסף שנכנס לתוך התקציב ומראש יודעים שהוא לא ינוצל. כשהאוצר צריך כסף, הוא סוחב משם. את תגיעי לשני מיליארד שקלים במשרד השיכון. השנה יישארו שני מיליארד ואולי בשנה הבאה, בעקבות ההסכם עם אטיאס, יכול להיות שבשנה הבאה לא יחזירו שני מיליארד שקלים אלא יחזירו מיליארד ו-999 אלף שקלים.


אנחנו מצביעים.

ה צ ב ע ה

פנייה מספר 169 – אושרה פה אחד

עופר אוברלנדר:

אפשר לחזור בבקשה לפנייה מספר 145? משרד התעשייה.

היו"ר משה גפני:

לא. 

פניות מספר 170 ו-171 – משרד התיירות

עופר מרגלית:


הפנייה נועדה לתקצוב 52.8 מיליון שקלים למשרד התיירות בחלוקה הבאה: 50 מיליון שקלים מתוכם זה הסיכום התקציבי שנחתם ביולי שרובו מופנה לתגבור תקציב השיווק של המשרד ביעדים המרכזיים וחלקו לתגבור תקציב המינהלה של המשרד. 2.5 מיליון שקלים זה להכשרת כוח אדם בתיירות בסיכום עם משרד התעשייה. 300 אלפי שקלים לחונכות עסקית וזה מועבר מנגב וגליל. 350 אלפי שקלים לתגבור הילולת ל"ג בעומר בקבר הרשב"י. אלה עבודות מיידיות במקום. יש שם תקציב הרבה יותר גדול מזה. זאת תוספת שנדרשת. זה תקציב שמועבר עכשיו כהשלמה על גבי התקציב שקיים שם.

היו"ר משה גפני:

לא הבנתי. תסביר לי.  יש כאן את המרכז לפיתוח המקומות הקדושים – מיליון ו-850 אלף שקלים.

עופר מרגלית:

זה לא רלוונטי להילולת קבר הרשב"י. זאת תוספת שמגיעה למשרד. הילולת קבר הרשב"י, זאת תקנה ייעודית.

ציון פיניאן:

מרכז לפיתוח המקומות הקדושים.

היו"ר משה גפני:

לא, הוא אמר משהו אחר.

עופר מרגלית:

סליחה. נכון. הטעיתי אתכם. זה תחת התוכנית של המרכז לפיתוח המקומות הקדושים.

היו"ר משה גפני:

כתוב מיליון ו-850 אלף שקלים.

עופר מרגלית:

כי יש שם מיליון וחצי למרכז לפיתוח המקומות הקדושים ו-350 אלף מתוך זה, זה תוספתי להילולה.

היו"ר משה גפני:

וזה מספיק? אני הבנתי שחסר עוד.

ציון פיניאן:

חסר. היום פנו אלי.

עופר מרגלית:

זה בעקבות הפנייה שנעשתה. זה הכסף שמועבר בעקבות פנייה שקיבלנו.

היו"ר משה גפני:

אבל אומרים שזה לא מספיק.

עופר מרגלית:

אני יודע שזאת הפנייה וזה מה שאושר.

היו"ר משה גפני:

חבר הכנסת פיניאן ואני מבקשים שתבדוק את זה כי ל"ג בעומר הוא ביום ראשון.

ציון פיניאן:

חסר להם.

היו"ר משה גפני:

אם אפשר לבדוק היום או מחר, אבל עדיף היום, ולתת לנו תשובה כי אנחנו מקבלים פניות על כך שזה כסף שלא מספיק. חסר שפתאום עכשיו יתברר שיש תקלות. הייתה שנה אחת של תקלות וזה היה דבר שבייש את המדינה.

עופר מרגלית:

בסדר גמור.

היו"ר משה גפני:

אם זה נכון שחסר עוד כסף, אתה תודיע לנו?

עופר מרגלית:

כן.

ציון פיניאן:

ראש המועצה פנה אלי בנושא.

היו"ר משה גפני:

כן, אני יודע. אנחנו מצביעים.

ה צ ב ע ה

פניות מספר 170 ו-171 – אושרו פה אחד

פנייה מספר 124 – שירות התעסוקה


זה אמנם משרד התעשייה, אבל זה שירות התעסוקה. שיפוץ ותפעול הלשכות בסך 3.700 מיליון שקלים.

יוסף פרחי:

בסיס התקציב של שירות התעסוקה, השנה קבעו אותו מאוד נמוך, 130 מיליון שקלים, כאשר מודל הקיום שלנו הוא בסביבות ה-180-182 מיליון שקלים. ישבנו בשבוע שעבר אצל השר ועכשיו מתחילים לתת לנו השלמות כאשר אלה דברים שוטפים.

היו"ר משה גפני:

מה למשל? יש שיפוץ ותפעול 3.700 מיליון, ארנונה והוצאות אבטחה והוצאות תחזוקה.

יוסף פרחי:

כל מה שיש כאן, אלה התחייבויות שהשירות מחויב להן. יש לנו 73 לשכות בשירות התעסוקה וחלק גדול מהן, מחציתן, מושכרות. מדובר באחזקה של שבעים בניינים. שירות התעסוקה קולט כל יום שלושים אלף אנשים.

היו"ר משה גפני:

זה שיפוץ של הלשכות האלה?

יוסף פרחי:

כן. זה יוצא 17 אלף שקלים ללשכה לשנה.

היו"ר משה גפני:

זה לא במשרד? זה לא במטה?

יוסף פרחי:

לא. מה פתאום?

היו"ר משה גפני:


זה בלשכות.

יוסף פרחי:

זה בלשכות. 

היו"ר משה גפני:


אנחנו מצביעים.

ה צ ב ע ה

פנייה מספר 124 – אושרה פה אחד

יוסף פרחי:

תודה רבה. תבורך משמים.

היו"ר משה גפני:

תודה רבה. הישיבה נעולה.

הישיבה ננעלה בשעה 13:00

